אירוע פולמוסי שאירגנה אגודת העיתונאים בתל-אביב החל מ-1939 ועד תחילת שנות החמישים, ובו הביעו עיתונאים את דעתם על ענייני היום לפני קהל
בדצמבר 1939, במסגרת מאמציה של אגודת העיתונאים בתל-אביב להדק את קשריה עם הציבור הרחב, יזם וערך יו"ר האגודה, עורך "הבוקר" יוסף הפטמן, את הפקת "עיתון העיתונאים" – אירוע פולמוסי פתוח (בתשלום) לקהל הרחב, שהתקיים מדי יום שישי בקולנוע מוגרבי בתל-אביב. במסגרת האירוע עלו לבימה עיתונאים ואישי ציבור והביעו את דעותיהם על ענייני היום. "עיתון העיתונאים" הראשון הוגדר כהצלחה מסחררת – אלף הכרטיסים שהוצעו למכירה אזלו כולם, ומאות צופים מתוסכלים נותרו מחוץ לשערי האולם. האירוע המשיך להתקיים עד ראשית שנות החמישים. הפופולריות של האירוע השבועי לא חמקה מעיניה של המשטרה הבריטית החשאית, שדרשה מהאגודה להעביר לבדיקתה את תוכני "עיתון העיתונאים" בטרם יועלו על הבמה. העיתונאים סירבו, ולזמן-מה פסק האירוע מלהתקיים. בעקבות התערבותם של חברי פרלמנט אנגלים פרו-ציונים הוחלט כי ניתן יהיה לשוב להעלות את "עיתון העיתונאים", בתנאי ששמות המשתתפים ונושאי הדיון יימסרו מראש למשטרה הבריטית. המארגנים הסכימו, ובד בבד דאגה המשטרה לשלוח לאולם שוטרים שתימללו את דברי המשתתפים, ובמיוחד את דבריו של הפטמן, שנחשד בהטמעת מסרים סמויים נגד השלטון הבריטי.